## TAPOLCA VÁROS NÉMET NEMZETISÉGI ÖNKORMÁNYZATA

**8300 Tapolca, Hősök tere 15.**

Ügyiratszám: 1/203-2/2018.

# J E G Y Z Ő K Ö N Y V

**Készült:** Tapolca Város Német Nemzetiségi Önkormányzata Képviselő-testülete **2018. február 22-én 14.30 órakor** megtartott **nyilvános** üléséről.

**Az ülés helye:** **Tapolcai Közös Önkormányzati Hivatal emeleti tanácsterme**

(8300 Tapolca, Hősök tere 15.)

### **Jelen vannak:** Molnár Attila elnök

Molnárné Resch Myrtill képviselő

**Igazoltan távol:** Pem Imre elnökhelyettes

**Tanácskozási joggal, meghívott vendégek**:

dr. Németh Mária Anita jegyző, Schönherrné Pokó Ildikó Pénzügyi Irodavezető, dr. Iker Viktória aljegyző, jegyzőkönyvvezető

**Molnár Attila elnök:** Köszönti az ülésen megjelenteket. Megállapítja, hogy a képviselő-testület 2 fő jelenlétével határozatképes, az ülést megnyitja. A jegyzőkönyv hitelesítésére felkéri Molnárné Resch Myrtill képviselőt. Javasolja, hogy a képviselő-testület mai nyilvános ülésén a meghívóban szereplő napirendi pont kerüljön megtárgyalásra. Javaslatát szavazásra teszi fel.

**Tapolca Város Német Nemzetiségi Önkormányzata Képviselő-testülete**

**2 igen szavazattal – egyhangúan - az alábbi határozatot hozza:**

**1/2018. (II.22.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete mai nyilvános ülésén a meghívóban szereplő napirendi pontot tárgyalja.

**NAPIREND**

### **Tapolca Város Német Nemzetiségi Önkormányzata 2018. évi költségvetésének tárgyalása**

### *Előterjesztő: Molnár Attila, a Német Nemzetiségi Önkormányzat elnöke*

**VEGYES ÜGYEK**

**KÉPVISELŐI KÉRDÉSEK**

#### NAPIREND TÁRGYALÁSA

### **Tapolca Város Német Nemzetiségi Önkormányzata 2018. évi költségvetésének tárgyalása**

### *Előterjesztő: Molnár Attila, a Német Nemzetiségi Önkormányzat elnöke*

**Molnár Attila elnök:** Az előterjesztés részletesen tartalmazza a nemzetiségi önkormányzat 2018. évi költségvetésének számait. Kérdezi, van-e valami törvényi eltérés az előző évek gyakorlatához képest?

**Schönherrné Pokó Ildikó Pénzügyi Irodavezető:** Nincsen törvényi eltérés. Az előző évhez hasonló szerkezetben, hasonló jogszabályi feltételek mellett készült az idei költségvetés. A feladatalapú- és a működési támogatások továbbra is adottak. A működési támogatás beépítésre került a költségvetésbe, s év közben várható a feladatalapú támogatás. Az előző évi maradvány is rendelkezésre áll, ami felhasználható. Szerkezetében a működési kiadások kiemelt előirányzatonkénti, jogcím szerinti felsorolásban szerepelnek.

**Molnár Attila elnök:** Elmondható, hogy a nemzetiségi önkormányzat költségvetése stabil, kiegyensúlyozott, gazdálkodása eredményes. Ez a jövőben is így lesz. A határozati javaslat tartalmazzza, hogy az önkomrányzat nem rendelkezik adósságot keletkeztető ügyletekkel.

**Schönherrné Pokó Ildikó Pénzügyi Irodavezető:** Az Államháztartásról szóló törvény írja elő, hogy minden önkormányzatnak nyilatkoznia kell erről.

*További kérdés, vélemény, javaslat, hozzászólás nem hangzik el, Molnár Attila elnök a határozati javaslatokat szavazásra teszi fel.*

**Tapolca Város Német Nemzetiségi Önkormányzata Képviselő-testülete**

**2 igen szavazattal – egyhangúan - az alábbi határozatokat hozza:**

**2/2018. (II.22.) Nkt. HATÁROZAT**

Tapolca Város Német Nemzetiségi Önkormányzata nem rendelkezik a Stabilitási tv. 45. § (1) bekezdés a) pontja szerinti bevételekkel és az elkövetkezendő három évben sem tervez ilyen bevételt. Nem rendelkezik és a jövőben sem kíván rendelkezni adósságot keletkeztető ügyletekkel.

**3/2018. (II.22.) Nkt. HATÁROZAT**

Tapolca Város Német Nemzetiségi Önkormányzata a 2018. évi költségvetéséről szóló határozatát elfogadja és 3/2018. (II.22.) Nkt. határozatai közé iktatja.

**VEGYES ÜGYEK**

**Molnár Attila elnök:** Tájékoztatásként elmondja, a német nemzetiségi önkormányzatok is készülnek a választásra. Az eddigi szószóló helyett szeretné a német közösség, hogy teljes jogú képviselete legyen az Országgyűlésben, ennek a szervezése zajlik. Ehhez szükség volna azon személyek adataira, akik szerepelnek a nemzetiségi névjegyzékben, hisz őket kellene mozgósítani a szavazáson. Kérdezi, ehhez kaphatnak-e segítséget?

**dr. Németh Mária Anita jegyző:** Természetesen a nemzetsiégeknek joguk van a nemzetiségi névjegyzékben szereplő választópolgárok nevét és címét megismerni.

**Molnérné Resch Myrtill képviselő:** Interneten van lehetőség regisztrálni, ugyanakkor, ha valaki szerepel már a névjegyzékben elutasításra kerül, s utána a jegyzőhöz kell fordulni. Kérdezi, van-e lehetőség közvetlenül az utóbbi utat igénybe venni?

**dr. Németh Mária Anita jegyző:** Természetesen a Helyi Választási Iroda a választópolgárok rendelkezésére kell, ha segítségre van szükségük. Eldönhetik, hogy a regisztrációt kérik-e az országgyűlési választásokra is kiterjeszteni vagy sem.

**Molnérné Resch Myrtill képviselő:** Ha csak az országgyűlési választásokra kéri valaki a regisztációját, akkor külön kérnie kell majd az önkormányzati választásokra is?

**dr. Németh Mária Anita jegyző:** Nem, aki szerepel a névjegyzékben, az az önkormányzati választásokon vehet részt. Ha szavazni szeretne az országgyűlési választáson, arra kell kérni a választójog kiterjesztését.

Több napirendi pont nem lévén Molnár Attila elnök megköszöni a nyilvános ülésen való részvételt, és azt 14.45 órakor bezárja.

**K.m.f.**

**Molnár Attila Molnárné Resch Myrtill**

**elnök képviselő**